
Rahanõude lootusetuks tunnistamine ja 
lootusetu rahanõude mahakandmine
1. Asjaolud ja menetluse käik

AS LEKAR HOLDING (registrikood 10317123) ja AS NARVA ELAMUVALDUS (edaspidi Üürileandja) sõlmisid 01.06.1999.a äriruumi üürilepingu nr 2/85-d, mille alusel Üürileandja andis AS-le LEKAR HOLDING ajutiseks kasutamiseks tasu eest munitsipaalomandis olevad Narvas Linda tn 1 hoones asuvad 1. ja 2. korruse ruumid üldpindalaga 175,4 m² ja keldris asuvad ruumid üldpindalaga 362,0 m². 
AS LEKAR HOLDING ei ole nõuetekohaselt täitnud temale 01.06.1999.a äriruumi üürilepingust nr 2/85-d tulenevat üüri- ja hooldustasu ning kommunaalteenuste maksu tasumise kohustust. Ka ei ole AS LEKAR HOLDING nimetatud kohustust täitnud vaatamata Narva linna poolsetele korduvatele nõudmistele. 01.11.2002.a ülesütlemisavaldusega ütles AS NARVA ELAMUVALDUS äriruumi üürilepingu üles VÕS § 393 lg 3 alusel.

Viru Maakohtu 12.07.2007.a. kohtumäärusega nr 2-06-6208 otsustati AS LEKAR HOLDING suhtes täiendava likvideerimise läbiviimine.
Viru Maakohtu 26.02.2013 kohtumäärusega tsiviilasjas nr 2-13-970 lõpetati äriühingu pankrotimenetlus pankrotti välja kuulutamata raugemise tõttu.

Seisuga 01.04.2013.a on AS LEKAR HOLDING üüri-ja hooldustasu ning kommunaalteenuste võlgnevus 5023,53 eurot. 
Eeltoodust tulenevalt taotleb Narva Linna Arenduse ja Ökonoomika Amet AS LEKAR HOLDING vastu olemasoleva nõude summas 5023,53 eurot lootusetuks tunnistamist ja mahakandmist. 
Küsimus oli arutlusel Narva Linnavalitsuse linnavarakomisjoni koosolekul 23.04.2013. a (protokoll nr 4). Narva Linnavalitsuse linnavarakomisjon tegi Narva Linnavalitsusele ettepaneku rahuldada Narva Linna Arenduse ja Ökonoomika Ameti taotlus rahanõude lootusetuks tunnistamiseks ja mahakandmiseks. 

2. Õiguslikud alused

Kohaliku omavalitsuse korralduse seaduse § 30 lõige 1 punkt 2 sätestab, et valla- või linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.

Narva Linnavolikogu 24.08.2006.a määruse nr 34 “Linnavara kõlbmatuks tunnistamise, mahakandmise ja hävitamise kord» (edaspidi Kord) § 3 kohaselt rahanõue tunnistatakse lootusetuks vastavalt Narva linna raamatupidamise sise-eeskirja § 43 lõike 8 põhimõtetele. 

Narva Linnavalitsuse 08.03.2006. a määrusega nr 257 “Narva linna raamatupidamise sise-eeskirja kinnitamine” kinnitatud Narva linna raamatupidamise sise-eeskirja § 43 lõike 8 alusel kui ebatõenäoliselt laekuvad nõuded osutuvad lootusetuks, kantakse nii nõue kui ka allahindlus vastaval kontrakontol bilansist välja. Nõue loetakse lootusetuks, kui LRK-l või Linnal tervikuna puuduvad igasugused võimalused nõude kogumiseks (nt võlgnik on likvideeritud või pankrotis ning pankrotipesas olevatest varadest ei piisa nõude tasumiseks) või selle tagasinõudmiseks tehtavad kulutused osutuvad kallimaks saadavast tulust.
Narva Linnavolikogu 24.08.2006.a määruse nr 34 „Linnavara kõlbmatuks tunnistamise, mahakandmise ja hävitamise korra“, mida on muudetud Narva Linnavolikogu 22.11.2012 määrusega nr 25, § 22 punkti 2 kohaselt otsuse rahanõude, mille summa on alla 64 000 eurot, lootusetuks tunnistamise ja lootusetu rahanõude mahakandmise kohta võtab vastu Narva Linnavalitsus.

Narva Linnavolikogu 24.08.2006.a määruse nr 34 „Linnavara kõlbmatuks tunnistamise, mahakandmise ja hävitamise korra“, mida on muudetud Narva Linnavolikogu 22.11.2012 määrusega nr 25, § 24 järgi Narva linna raamatupidamise sise-eeskirja § 43 lõikes 8 nimetatud ja dokumentaalselt tõendatud asjaolude ilmnemisel koostab lootusetuks tunnistava rahanõude valitseja rahanõude lootusetuks tunnistamise taotluse ja esitab selle koos tõendavate dokumentidega Narva Linnavalitsuse linnavarakomisjoni läbivaatamiseks. Kui linnavarakomisjon peab esitatud taotlust põhjendatuks, koostab rahanõude valitseja rahanõude lootusetuks tunnistamise ja mahakandmise kohta Narva Linnavalitsuse korralduse või Narva Linnavolikogu otsuse eelnõu. Ülalnimetatud otsus tehakse korralduse viisil.
Narva Linnavolikogu 29.06.2000.a määrusega nr 36/16 „Narva linna põhimääruse kinnitamine“ kinnitatud Narva linna põhimääruse punkt 5.7.1. alusel Narva Linnavalitsuse komisjoni otsused on soovitusliku iseloomuga linnavalitsuse määruste ja korralduste ettevalmistamisel.

Korra § 26 kohaselt otsus rahanõude lootusetuks tunnistamise ja mahakandmise koht peab sisaldama rahanõude lootusetuks tunnistamise taotlusega nõustumist; rahanõude lootusetuks tunnistamise otsust ja volitamist selle rahanõude bilansist mahakandmiseks; märget lootusetuks tunnistatud rahanõudega seotud õiguste ja kohustuste ülekandmise kohta.
Vastavalt Korra §-le 27 Korra §-s 26 nimetatud otsus on alus lootusetuks tunnistatud rahanõude mahakandmiseks selle rahanõude valitseja poolt. 
3. Otsus

3.1. Nõustuda Narva Linna Arenduse ja Ökonoomika Ameti taotlusega rahanõude lootusetuks tunnistamiseks ning tunnistada lootusetuks rahanõue AS-i LEKAR HOLDING vastu summas 5023,53 eurot.
3.2. Narva Linna Arenduse ja Ökonoomika Ametil maha kanda käesoleva korralduse punktis 3.1. nimetatud rahanõue oma bilansist.
3.3. Korralduse punktis 3.1. nimetatud lootusetute rahanõudega seotud õigused ja kohustused   ei kuulu ülekandmisele.
4. Rakendussätted

4.1. Narva Linnakantseleil teha korraldus teatavaks Narva Linna Arenduse ja Ökonoomika  Ametile.
4.2.  Korraldus jõustub seadusega sätestatud korras. 
4.3. Korraldust võib vaidlustada Tartu Halduskohtu Jõhvi kohtumajas 30 päeva jooksul arvates korralduse teatavakstegemisest.

